Aðild Úkraínu að Evrópusambandinu er innan seilingar, að sögn forseta framkvæmdastjórnarinnar. Fyrst þurfa stjórnvöld í Kænugarði þó að herða á baráttunni gegn spillingu.
Fáni Evrópusambandsins var dreginn að húni í dag við hlið þess úkraínska á þinghúsinu í Kænugarði. Forseti framkvæmdastjórnar ESB tilkynnti þingheimi í morgun að aðild Úkraínu að sambandinu væri innan seilingar. Fyrst yrðu stjórnvöld þó að hrinda ýmsum umbótum í framkvæmd.
Ursula von der Leyen, forseti framkvæmdastjórnarinnar, sagði meðal annars þegar hún ávarpaði úkraínska þingið um frjarfundabúnað að stjórnvöld og sérfræðingar ESB hefðu unnið gott starf við að greiða leið Úkraínu inn í sambandið. Bjartir tímar væru fram undan.
Enn eru þó ýmis verk óunnin að sögn von der Leyen. Herða þarf baráttuna gegn spillingu og ráða trausta stjórnendur til að stýra henni. Einnig kvað hún þörf á að auka frelsi fjölmiðla í landinu.
Volodymyr Zelensky forseti sagði þegar hann ávarpaði þingið að nýr kafli væri hafinn í sögu Úkraínu og Evrópusambandsins. Það hefði einungis tekið 115 daga að gera Úkraínu að umsóknarríki og aðildarferlið ætti ekki að taka áratugi. Í tilefni tímamótanna var fáni Evrópusambandsins dreginn að húni við hlið þess úkraínska á þinghúsinu í Kænugarði.
Hernaðaraðgerðir rússneska innrásarliðsins halda áfram í Úkraínu. Að minnsta kosti átján létust og tugir særðust í morgun í flugskeytaárás á Odesa-hérað. Fjölbýlishús og félagsmiðstöð eyðilögðust í árásinni.
Aðild Úkraínu að Evrópusambandinu er innan seilingar, að sögn forseta framkvæmdastjórnarinnar. Fyrst þurfa stjórnvöld í Kænugarði þó að herða á baráttunni gegn spillingu. 